Author: agenda0
Company: agenda

N á v r h 
P O S T U P U
delegácie Slovenskej republiky na 89. zasadnutí Generálnej konferencie Medzinárodnej organizácie práce v dňoch 5. júna 2001 až 21. júna 2001 v Ženeve

	89. zasadnutie Generálnej konferencie Medzinárodnej organizácie práce (ďalej len „konferencia“) sa uskutoční v dňoch 5. júna 2001 až 21. júna 2000 v Ženeve s nasledovným programom rokovania:  
Stále body programu zasadnutia konferencie - 

I. 
a)  Správa predsedu Správnej rady Medzinárodného úradu práce a generálneho riaditeľa Medzinárodného úradu práce (ďalej len „MÚP“),

b)  Všeobecná správa na základe následných opatrení k Deklarácii Medzinárodnej organizácie práce o základných zásadách a právach pri práci;

II. Program a rozpočet a ostatné finančné otázky;

III. Informácie a správy o aplikácii dohovorov a odporúčaní Medzinárodnej organizácie práce (ďalej len „MOP“);
         
           Body zaradené do programu konferencie  na základe rozhodnutí samotnej konferencie alebo Správnej rady MÚP -

IV. Bezpečnosť a zdravie v poľnohospodárstve (druhá rozprava);
            
V. Podpora družstiev (prvá rozprava) 

VI. Sociálne zabezpečenie – problémy, výzvy a vyhliadky (všeobecná rozprava).

Trojstranná delegácia SR sa aktívne zúčastní na prerokovaní všetkých bodov programu konferencie a určení zástupcovia delegácie SR sa zúčastnia na práci v príslušných ustanovených výboroch konferencie v súlade s Ústavou Medzinárodnej organizácie práce a Rokovacím poriadkom konferencie. 

	K I. bodu písm. a) programu konferencie - Správa predsedu Správnej rady MÚP a generálneho riaditeľa MÚP

Predseda Správnej rady MÚP podá správu konferencii o práci Správnej rady MÚP za predchádzajúci rok. Konferencia bude mať v predstihu správu generálneho riaditeľa MÚP v súlade s článkom 12 odsekom 1 a 2 Rokovacieho poriadku konferencie. Táto správa preskúma ako primeraná práca sa môže dosiahnuť v praxi na celoštátnej úrovni v rozsahu globálnej ekonomiky.
	Členovia (členské štáty) MOP dostanú vopred písomne správu generálneho riaditeľa MÚP a budú sa môcť k nej vyjadriť vo všeobecnej rozprave. Časový limit vystúpenia je len 5 minút.
Rozprava k týmto dokumentom na plenárnom zasadnutí konferencie sa začne v pondelok 11. júna 2001.
Priebeh konferencie sa bude publikovať v priebežných záznamoch v anglickom jazyku, francúzskom jazyku alebo v španielskom jazyku. Jednotlivé texty vystúpení k prvému bodu programu konferencie je potrebné predložiť na diskete v softwarovom produkte, uprednostňuje sa „Word“ alebo „Wordperfect“. Rozprava na plenárnom zasadnutí konferencie, ako aj správy výborov týkajúce sa bodov III., IV., V., VI. programu konferencie sú prístupné na Internete (http://www.ilo.org). 

	K I. bodu písm. b) programu konferencie - Globálna správa na základe následných opatrení k Deklarácii Medzinárodnej organizácie práce o základných zásadách a právach pri práci

	Následné opatrenia k Deklarácii o základných zásadách a právach pri práci, ktoré sa prijali na 86. zasadnutí Generálnej konferencie Medzinárodnej organizácie práce v júni 1998 vyzývajú generálneho riaditeľa Medzinárodného úradu práce, aby vypracoval správu každý rok, ktorá by poskytla dynamický globálny obraz vzťahujúci sa k uplatňovaniu jednej zo štyroch kategórii základných zásad a práv pri práci. Správna rada MÚP rozhodla, že druhá globálna správa sa bude týkať odstránenia všetkých foriem nútenej alebo povinnej práci. Globálna správa zostavená na základe zodpovednosti generálneho riaditeľa MÚP zobrazí široké trendy vo vzťahu k vybranej kategórii základných zásad a práv pri práci (odstránenie všetkých foriem nútenej alebo povinnej práce), tak pre tie štáty, ktoré ratifikovali základné dohovory MOP v tejto oblasti, ako aj pre tie štáty, ktoré ich neratifikovali. Správa má slúžiť ako základ na zhodnotenie efektívnosti pomoci, ktorú MOP poskytla, ako aj následné vymedzenie priorít Správnou radou MÚP pre odbornú spoluprácu na budúce štvorročné obdobie. Následné opatrenia k Deklarácii o základných zásadách a právach pri práci predpokladajú rozpravu k tejto správe osobitne od správ podľa článku 12 Rokovacieho poriadku konferencie. V tejto súvislosti Správna rada MÚP na svojom 279. zasadnutí (november 2000) sa rozhodla vyzvať konferenciu, aby prijala nasledujúce ad hoc opatrenia pre rozpravu k druhej globálnej správe:
- zvolať dve plenárne zasadnutia v ten istý deň počas druhého týždňa konferencie, s možnosťou, ak je to potrebné s rozšírením zasadnutia alebo zvolaním zasadnutia v ten istý deň alebo v iný deň, ak je to vhodné;
-  pozastaviť aplikáciu článku 12 odseku 3 a článku 14 odseku 6 Rokovacieho poriadku konferencie, ktoré obmedzujú počet vystúpení každého vystupujúceho a časový limit vystúpenia;
-  rozdeliť určený čas na tri fázy – prvú fázu venovať úvodným vystúpeniam hovorcov tak zo strany pracovníkov, ako aj zo strany zamestnávateľov a ak je vhodné aj iným delegátom, druhú fázu venovať vystúpeniam jednotlivých delegátov a v tretej fáze umožniť hovorcom zo skupín a iným delegátom urobiť záverečné poznámky k rozprave;
- ustanoviť časový limit na rozpravu desať minút na vystúpenia hovorcov v skupinách a na päť minút pre vystúpenia delegátov. 
	Slovenská republika je viazaná všetkými ôsmimi dohovormi MOP, ktoré sa vzťahujú k základným zásadám a právam pri práci /Dohovor MOP o slobode združovania a ochrane práva organizovať sa č. 87 z roku 1948 (oznámenie č. 489/1990 Zb. a bod č. 28 oznámenia Ministerstva zahraničných vecí Slovenskej republiky o potvrdení sukcesie Slovenskej republiky do záväzkov z príslušných mnohostranných zmluvných dokumentov Medzinárodnej organizácie práce, ktorých depozitárom je generálny riaditeľ Medzinárodného úradu práce č. 110/1997 Z. z. /ďalej len „oznámenie Ministerstva zahraničných vecí Slovenskej republiky č. 110/1997 Z. z.“/), Dohovor MOP o použití zásad práva organizovať sa a kolektívne vyjednávať č. 98 z roku 1949 (oznámenie č. 470/1990 Zb. a bod 33 oznámenia Ministerstva zahraničných vecí Slovenskej republiky č. 110/1997 Z. z.), Dohovor MOP o nútenej alebo povinnej práci č. 29 z roku 1930 (oznámenie č. 506/1990 Zb. a bod 14 Oznámenia Ministerstva zahraničných vecí Slovenskej republiky č. 110/1997 Z. z.), Dohovor MOP o zrušení nútenej práce č. 105 z roku 1957 (oznámenie Ministerstva zahraničných vecí SR č. 340/1998 Z. z.), Dohovor MOP o minimálnom veku na prijatie do zamestnania č. 138 z roku 1973 (oznámenie Ministerstva zahraničných vecí SR č. 341/1998 Z. z. a Redakčné oznámenie o oprave tlačovej chyby v oznámení Ministerstva zahraničných vecí Slovenskej republiky č. 341/1998 Z. z. uverejnené v čiastke č. 140/1998 Z. z.), Dohovor MOP o zákaze a o okamžitých opatreniach na odstránenie najhorších foriem detskej práce č. 182 z roku 1999 (oznámenie Ministerstva zahraničných vecí SR č. 38/2001 Z. z.), Dohovor MOP  o diskriminácii v zamestnaní a povolaní č. 111 z roku 1958 (oznámenie č. 465/1990 Zb. a bod 37 oznámenia Ministerstva zahraničných vecí Slovenskej republiky č. 110/1997 Z. z.) Dohovor MOP o rovnakom odmeňovaní mužov a žien za prácu rovnakej hodnoty č. 100 z roku 1951 (oznámenie č. 450/1990 Zb. a bod 35 oznámenie Ministerstva zahraničných vecí Slovenskej republiky č. 110/1997 Z. z.)/.
	
K II. bodu programu konferencie - Program a rozpočet a iné otázky MOP

	Finančné a rozpočtové záležitosti MOP sa prerokujú v príslušnom výbore na to ustanovenom na konferencii podľa Rokovacieho poriadku konferencie a Finančného poriadku MOP. Na práci tohto výboru sa zúčastní len určený vládny delegát, pretože členský príspevok do MOP platí štát, a nie sociálni partneri. Preskúmajú sa informácie o finančných a správnych záležitostiach, ako aj otázky programu a rozpočtu MOP na roky 2002 až 2003.. 
		
	K III. bodu programu konferencie - Informácie a správy o aplikácii dohovorov a odporúčaní MOP

	V súlade s článkom 19 a 22 Ústavy MOP sa od vlád členov (členských štátov) MOP požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek Správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP.
	Na konferencii sa budú prerokúvať vo výbore o aplikácii dohovorov a odporúčaní MOP správy a informácie, ktoré dodali na základe výzvy Správnej rady MÚP jednotlivé členské štáty (vrátane Slovenskej republiky) o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov o aplikácii dohovorov a odporúčaní MOP (International Labour Conference, 89th Session 2001, Report III, Part 1A, Report of the Committee of Experts on the Application of Conventions and Recommendations – articles 19, 22 and 35 ILO Constitution) a v správe o nočnej práci žien v priemysle ((International Labour Conference, 89th Session 2001, Report III, Part 1B – Information and reports on the application of Conventions and Recommendations, General Survey of the reports on the application of Conventions and Recommendations concerning Night Work (Women) Convention – No. 4, 41, 89and Protocol of 1990). 
	Určení zástupcovia delegácie SR sa zúčastnia na práci výboru o aplikácii dohovorov a odporúčaní MOP.
	
K IV. bodu programu konferencie – Bezpečnosť a zdravie v poľnohospodárstve (prvá rozprava)

	Poľnohospodárstvo sa považuje ako jedno z najrizikovejších sektorov hospodárstva popri baníctve a stavebníctve. Avšak v poľnohospodárskom sektore sa vo svete zaznamenal najvyšší počet smrteľných úrazov tak v rozvojových, ako aj v priemyselných krajinách. Zhoršuje sa to aj množstvom chorôb a úrazov, ktoré nie sú určené, identifikované, registrované a vyplývajú z vykonávania pracovných úloh. V mnohých krajinách len na niektoré kategórie poľnohospodárskych pracovníkov sa vzťahuje vnútroštátne zákonodarstvo. Veľké množstvo poľnohospodárskych pracovníkov spoločne vytvárajú takmer polovicu svetovej a ekonomicky aktívnej populácie, ktorá je takto zbavená akejkoľvek sociálnej ochrany.    
	
Hoci poľnohospodárski pracovníci sú chránení Dohovorom MOP o podmienkach zamestnávania plantážnych pracovníkov č. 110 z roku 1958 (Slovenská republika nie je dohovorom viazaná) a na poľnohospodárstvo sa všeobecne vzťahuje aj Dohovor MOP o bezpečnosti a zdraví v zamestnaní a o pracovnom prostredí č. 155 z roku 1981 (Slovenská republika je dohovorom viazaná č. 20/1989 Zb. a bod 51 Oznámenia Ministerstva zahraničných vecí SR č. 110/1997 Z. z.), nie je však prijatá vyčerpávajúca medzinárodná norma, ktorá by sa zaoberala problematikou bezpečnosti a zdravia v poľnohospodárstve. Na 88. zasadnutí Generálnej konferencie Medzinárodnej organizácie práce v júni 2000 sa uskutočnila prvá rozprava k problematike bezpečnosti a zdravia v poľnohospodárstve. Konferencia prijala rezolúciu 15. júna 2000 na základe ktorej sa problematika bezpečnosti a zdravia v poľnohospodárstve zaraďuje do programu 89. zasadnutia konferencie do druhej rozpravy v júni 2001 s cieľom prijať Dohovor a Odporúčanie MOP o bezpečnosti a zdraví v poľnohospodárstve. V súlade s čl. 39 odsekom 6 Rokovacieho poriadku konferencie 	MÚP pripravil dve správy, ktoré budú slúžiť ako základ druhej rozpravy na konferencii. Prvá správa (Safety and health in agriculture, Report IV (1), International Labour Conference, 89^th Session, 2001) obsahuje návrhy na zmeny a doplnky predložené jednotlivými členskými štátmi MOP na navrhnutý text dohovoru a odporúčania MOP o bezpečnosti a zdraví v poľnohospodárstve, ktorý pripravil MÚP. Druhá správa má povahu konečnej správy a je publikovaná v dvoch dieloch. V prvom dieli (Report IV /2A/) sú uvedené sumárne odpovede členských štátov MOP a komentáre MÚP. V druhom dieli (Report IV/2B/) sa uvádza navrhovaný text Dohovoru a Odporúčania MOP o bezpečnosti a zdraví v poľnohospodárstve, ktorý bude slúžiť ako základ pre druhú rozpravu. 
	Určení zástupcovia delegácie SR sa zúčastnia na práci výboru pre bezpečnosť a zdravie v poľnohospodárstve. 

	K V. bodu programu konferencie – Podpora družstiev (prvá rozprava); 
V súlade so všeobecne uznávanými princípmi družstvá sú vnímané ako prostriedok pre ich členov na dosiahnutie hospodárskych a sociálnych cieľov v priemyselných krajinách, v transformujúcich sa krajinách a v rozvojových krajinách.

Kým množstvo medzinárodných pracovných noriem odkazuje na družstvá, jedinou medzinárodnou normou k tejto problematike je Odporúčanie Medzinárodnej organizácie práce o úlohách družstiev v hospodárskom a sociálnom rozvoji rozvojových krajín č. 127 z roku 1966. Od prijatia odporúčania č. 127, politické, hospodárske a sociálne zmeny sú skutočne za rozsahom tohto odporúčania a ovplyvnili pomery družstiev na celom svete. V priemyselných krajinách zmeny štruktúry existujúcich družstevných podnikov a nové formy družstiev vyžadujú nové riadiace metódy v šúčasnom kontexte globalizácie, družstvá často konkurujú iným formám podnikateľských organizácií. V transformujúcich krajinách privatizácia viedla k likvidácii niektorých bývalých štátom dotovaných družstiev a transformácia iných do skutočných družstiev. V rozvojových krajinách družstvá zohrávajú dôležitú úlohu pri vytváraní samostatných zamestnávateľských príležitostí, zlepšujúc pracovné a životné podmienky miliónov ľudí, a vytvárajú nevyhnutnú infraštruktúru a dostupné služby v oblastiach, v ktorých ani štát ani investičné podniky by nepodnikali. Družstva tiež vykonávajú mnoho pri integrácii ľudí, ktorí sú v núdzi, domorodých a kmeňových obyvateľov, ako aj žien zapájajúcich sa do hospodárskeho života. Dnes družstvá zohrávajú zvýšenú rolu v znižovaní migrácie a vytváraní pracovných miest pre mladých ľudí, znevýhodnených skupín a zdravotne postihnutých osôb.

	Vychádzajúc z týchto trendov, Správna rada reagovala, že nové, všeobecne aplikovateľné normy mohli by umožniť družstvám rozvíjať plne ich samostatne-pomocný potenciál a zvýšiť ich schopnosť pustiť sa do množstva súčasných sociálno-ekonomických problémov, vrátane nezamestnanosti a sociálneho vylúčenia a konkurovať na globálnom trhu.

	Správna rada MÚP, preto rozhodla na svojom 274. zasadnutí v marci 1999 zaradiť do programu 89. zasadnutia Medzinárodnej konferencie práce problematiku podpory družstiev. Tento bod programu konferencie podlieha režimu dvojitej rozpravy podľa čl. 39 Rokovacieho poriadku konferencie.

	Medzinárodný úrad práce pripravil dve správy, ktoré budú slúžiť ako základ pre prvú rozpravu. Predbežná správa (Promotion of cooperatives, Report V (1), International Labour Conference, 89^th Session, 2001) sprevádzaná dotazníkom, na ktorý vlády boli požiadané odpovedať, uvádzajúc dôvody na každý prípad. Tieto odpovede boli zosumarizované v druhej správe (V/2/), ktorá tiež označuje hlavné body, ktoré bude posudzovať konferencia (pozrite prílohu). 
	Určení zástupcovia delegácie SR sa zúčastnia na práci výboru pre podporu družstiev. 

K VI. bodu programu konferencie – Sociálne zabezpečenie – problémy výzvy a vyhliadky (všeobecná rozprava)

	V predchádzajúcich rokoch sociálne zabezpečenie bolo predmetom aktívnych diskusií v mnohých krajinách a skutočne aj na medzinárodnej úrovni, Avšak medzi zložkami MOP nebol systematický dialóg o tomto predmete istý čas. Vlády, pracovníci a zamestnávatelia často pristupujú k problémom sociálneho zabezpečenia rozličnými stanoviskami a je skutočne reálna potreba diskutovať o dôvodoch rozdielností v rozsahu trojstrannej štruktúry MOP. 

Správna rada Medzinárodného úradu práce na svojom 274. zasadnutí (marec 1999) rozhodla zaradiť do programu 89. zasadnutia konferencie v roku 2001 všeobecnú rozpravu o sociálnom zabezpečení – problémy, výzvy a vyhliadky. Od rozpravy sa očakáva nasmerovať budúcu prácu MÚP k napomáhaniu členským štátom MOP rozšíriť sociálnu ochranu na všetkých a zabezpečiť udržateľnosť systémov sociálneho zabezpečenia a prispôsobiť ich meniacim sa potrebám obyvateľstva a trhu práce. Očakáva sa tiež zvažovanie budúcej normotvornej činnosti.

MÚP vypracoval správu – Sociálne zabezpečenie – problémy výzvy a vyhliadky (Report VI, International Labour Conference, 89^th Session, 2001), ktorá bude slúžiť ako základ pre rozpravu. Správa zváži sociálne zabezpečenie ako kľúčový element primeranej práce a preskúma spôsoby a poukáže na nedostatky sociálnej ochrany pre väčšinu pracovníkov v mnohých krajinách. Správa tiež upozorní na nové výzvy, ktoré globalizácia vytvára pre sociálne zabezpečenie v dôsledku zvýšenia kapitálovej mobility a dôsledky toho na finančné trhy a hospodársku stabilitu. Obzvlášť sa pozornosť zameria na hospodárske a sociálne účinky sociálneho zabezpečenia, ktoré boli v centre diskusií v tejto oblasti. Správa sa zameria nie len na formálne opatrenia prijaté na zabezpečenie rovnosti zaobchádzania s mužmi a ženami, ale tiež na praktické spôsoby, v ktorých sociálne zabezpečenie môže pomôcť k podpore rovnosti pohlaví. Následky starnutia populácie a následky globalizácie na financovanie sociálneho zabezpečenia sa dôsledne analyzujú. Rozdielnosti systému financovania budú predmetom rozpravy, ako aj úloha vlády ako konečný finančný garant. Správa uvádza, že rozšírenie a zlepšenie sociálnej ochrany je nevyhnutné k rozvinutiu sociálneho dialógu a vytvorenia partnerstva medzi účastníkmi.

Návrh

stanoviska vlády Slovenskej republiky k programu a k navrhovaným záverom 89. zasadnutia Generálnej konferencie Medzinárodnej organizácie práce v dňoch 5. júna 2001 - 21. júna 2001 v Ženeve

	Slovenská republika ako členský štát MOP prispieva doterajšími aktivitami k rozvíjaniu a zlepšovaniu kultúry pracovných a sociálnych vzťahov.
	Programové vyhlásenie vlády SR, ako aj prijaté a pripravované právne úpravy v oblasti pracovných a sociálnych vzťahov dávajú rámec aj na postup delegácie SR na 89. zasadnutí konferencie.
	Ak ide o prvý bod programu zasadnutia konferencie, správa predsedu Správnej rady MÚP a generálneho riaditeľa MÚP sa bude týkať programu a realizácie činností MOP v predchádzajúcom období. Členovia (členské štáty) MOP dostanú vopred písomnú správu generálneho riaditeľa MÚP a budú sa môcť k nej vyjadriť vo všeobecnej rozprave. Slovenská republika ako členský štát MOP si riadne plní záväzky vyplývajúce z Ústavy MOP, z dohovorov MOP, ktorými je viazaná, i z ďalších vnútorných úprav MOP. K tomuto bodu programu konferencie sa okrem iného vyjadrí vo všeobecnej rozprave minister práce, sociálnych vecí a rodiny SR p. Peter Magvaši. Pokiaľ ide o Deklaráciu o základných zásadách a právach pri práci a jej následné opatrenia Slovenská republika je viazaná všetkými ôsmimi dohovormi MOP, ktoré sa vzťahujú k základným zásadám a právam pri práci a túto skutočnosť vyzdvihne vo svojom prejave aj minister práce, sociálnych vecí a rodiny SR p. Peter Magvaši.
	V druhom bode zasadnutia konferencie sa bude prerokúvať program, rozpočet a finančné otázky MOP. Slovenská republika riadne a včas splnila svoje finančné záväzky voči MOP v predchádzajúcich rokoch a uhradila svoj finančný príspevok do rozpočtu MOP na rok 2001 vo výške 96 128 CHF, čo po prepočte na slovenské koruny predstavuje sumu 2 691 584,- Sk. Uvedený členský príspevok Slovenskej republiky na rok 2001 sa uhradil Medzinárodnému úradu práce 19. decembra 2000, pri prepočte kurzu slovenskej koruny voči švajčiarskemu franku z decembra 2000. 
	Stálym a tretím bodom každoročného zasadnutia konferencie je prerokúvanie správ o aplikácii dohovorov a odporúčaní MOP, ktoré dodali na základe výzvy Správnej rady MÚP jednotlivé členské štáty o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov o aplikácii dohovorov a odporúčaní MOP (International Labour Conference, 89th Session 2001, Report III, Part 1A, Report of the Committee of Experts on the Application of Conventions and Recommendations – articles 19, 22 and 35 ILO Constitution) a v správe o nočnej práci žien v priemysle ((International Labour Conference, 89th Session 2001, Report III, Part 1B – Information and reports on the application of Conventions and Recommendations, General Survey of the reports on the application of Conventions and Recommendations concerning Night Work (Women) Convention – No. 4, 41, 89 and Protocol of 1990). 
	Pokiaľ ide o nočnú prácu žien v priemysle v priebehu roku 2001 vláda SR navrhne Národnej rade SR vypovedať Dohovor Medzinárodnej organizácie práce o nočnej práci žien v priemysle č. 89 z roku 1948 (revidovaný) /oznámenie č. 17/1991 Zb., bod 30 oznámenia č. 110/1997 Z. z./ z dôvodu, že právna úprava v Slovenskej republike o nočnej práci žien nekorešponduje s dohovorom. Zároveň vláda SR posúdi a navrhne Národnej rade SR ratifikáciu Dohovoru Medzinárodnej organizácii práce o nočnej práci č. 171 z roku 1990 Slovenskou republikou.

Štvrtým bodom programu zasadnutia konferencie je Bezpečnosť a zdravie v poľnohospodárstve (druhá rozprava). Poľnohospodárstvo sa považuje ako jedno z najrizikovejších sektorov hospodárstva popri baníctve a stavebníctve. Avšak v poľnohospodárskom sektore sa vo svete zaznamenal najvyšší počet smrteľných úrazov tak v rozvojových, ako aj v priemyselných krajinách. Zhoršuje sa to aj množstvom chorôb a úrazov, ktoré nie sú určené, identifikované, registrované a vyplývajú z vykonávania pracovných úloh. V mnohých krajinách len na niektoré kategórie poľnohospodárskych pracovníkov sa vzťahuje vnútroštátne zákonodarstvo. Veľké množstvo poľnohospodárskych pracovníkov spoločne vytvárajú takmer polovicu svetovej a ekonomicky aktívnej populácie, ktorá je takto zbavená akejkoľvek sociálnej ochrany. V záujme zvýšenia sociálnej ochrany poľnohospodárskych pracovníkov vláda SR podporuje prijatie nových medzinárodných pracovných noriem pre oblasť bezpečnosti a zdravia v poľnohospodárstve. 

Piatym bodom programu zasadnutia konferencie je Podpora družstiev (prvá rozprava) s cieľom prijať v budúcom roku Odporúčanie Medzinárodnej organizácie práce o podpore družstiev. Vláda SR vníma družstvá ako prostriedok pre ich členov na dosiahnutie hospodárskych a sociálnych cieľov. Družstva tiež vykonávajú mnoho pri vytváraní pracovných miest pre mladých ľudí, znevýhodnených skupín a zdravotne postihnutých osôb. Právna úprava o družstvách je v Slovenskej republike upravená v Obchodnom zákonníku a v ďalších právnych predpisoch. V záujme prehĺbenia postavenia družstiev a ich konkurovaniu iným formám podnikateľských organizácií, ako aj pri vytváraní nevyhnutnej infraštruktúry a dostupných služieb družstvami v oblastiach, v ktorých ani štát a ani iné podnikateľské subjekty by nepodnikali, vláda SR podporuje prijatie novej medzinárodnej normy MOP pre oblasť podpory družstiev. 
OP.	
Šiestym bodom programu zasadnutia konferencie je Sociálne zabezpečenie – problémy, výzvy a vyhliadky. Sociálnemu zabezpečeniu venuje vláda SR maximálnu pozornosť. Vláda Slovenskej republiky v súlade so svojím programovým vyhlásením a v rámci neho schválenej koncepcie reformy sociálneho poistenia považuje za kľúčovú úlohu v rámci sociálneho zabezpečenia reformu sociálneho poistenia. Sociálne poistenie zahŕňa nemocenské poistenie, dôchodkové poistenie, doplnkové dôchodkové poistenie a úrazové poistenie.
	Vláda SR víta zaradenie tohto bodu do programu konferencie v rámci všeobecnej rozpravy, pretože umožní prediskutovať rôzne aspekty sociálneho zabezpečenia. Obzvlášť sa rozprava zameria na hospodárske a sociálne účinky sociálneho zabezpečenia, na zabezpečenie rovnosti zaobchádzania s mužmi a ženami, ale tiež na praktické spôsoby, v ktorých sociálne zabezpečenie môže pomôcť k podpore rovnosti pohlaví. Následky starnutia populácie a následky globalizácie na financovanie sociálneho zabezpečenia sa dôsledne analyzujú. Rozdielnosti systémov financovania sociálneho zabezpečenia budú predmetom rozpravy a umožnia porovnať výhody a nevýhody jednotlivých systémov.